- Spillere som José Mota hænger ikke på træerne. Citatet tilhører AaB-direktør Lynge Jacobsen, og blev sagt da nordjyderne offentliggjorde købet af José Mota. Men bedømt ud fra brasilianerens debut søndag eftermiddag mod de gamle holdkammerater fra Viborg, burde direktør Jacobsen overveje, om han skulle modificere ordene. For i AaB'erens 0-2-bet  hjemme mod midtjyderne, mindede Mota mere om en mand, der stod og hvilede sig op ad træstammen. Den 27-årige var ekstremt anonym, virkede uengageret og blev decideret overmatchet af det viborgensiske midterforsvar, indtil han blev pillet ud efter en lille time. - Det gik dårligt. Viborg spillede godt, lød den fåmælte besked. Hverken han eller angrebsmakker Prica fandt nogensinde nøglen til det kompakte og fysisk stærke Viborg-forsvar. At debutens modstander var de gamle holdkammerater fra det midtjyske, betød ikke noget for brasilianeren, der i 62 ligakampe har scoret 27 mål. - Jeg havde det normalt, lød det fra angriberen, der stadig har det lidt svært med det danske sprog. På trods af den magre debut, forventer man som dog stadig meget af den nytilkomne målsluger i det nordjyske. - Mota kommer mere og mere i form, men han mangler stadig lidt. Men jeg syntes ikke, han var dårligere end de andre i dag, konkluderede AaB-træner Erik Hamrén. /ritzau/

Referat:
José Mota fik en skidt debut for sin nye klub, AaB, idet han og holdkammeraterne måtte se sig slået med 2-0 af eks-arbejdsgiveren, Viborg.